PRANEŠIMAS ŽINIASKLAIDAI  
2025 m. kovo 26 d.

**Vienas euras per dieną: slaptas kelias į didelius pokyčius**

**Daugelis mano, kad vienas euras per dieną – per maža suma finansiniams tikslams siekti. Tačiau kasdien sąmoningai panaudodami net ir nedidelę sumą, galime nuveikti daugiau nei atrodo iš pirmo žvilgsnio. „Luminor“ banko Mažmeninės bankininkystės vadovas Edvinas Jurevičius dalijasi patarimais, kaip vieną eurą panaudoti efektyviausiai.**

**Ženkite pirmąjį taupymo žingsnį**

Kasdien atidėję vos po 1 eurą, per metus galite sukaupti 365 eurus. Ši suma –pirmasis žingsnis link didesnių santaupų. Jas galite panaudoti tiek kaip finansinę pagalvę nenumatytiems atvejams, tiek toliau kaupti didesniems ateities planams.

„Puikus būdas sistemingai taupyti yra ir taupomoji sąskaita, į kurią kaupti pradėti galite vos nuo vieno euro. Reguliariai pervesdami net ir nedideles sumas po kurio laiko galite susikurti gerą finansinį rezervą, o prireikus – pervesti sumą ir į kitą sąskaitą“, – sako E. Jurevičius.

**Galimybė ugdyti naujus įpročius**

Taip pat, nuo vieno euro galite pradėti ugdyti naują įprotį – neišlaidauti. Pasak E. Jurevičiaus, atsisakę spontaniškų pirkinių, tokių kaip kavos puodelis kavinėje ar saldumynas apsiperkant parduotuvėje, galite ne tik sutaupyti, bet ir išsiugdyti finansinį sąmoningumą.

„Mažos išlaidos, kurių dažnai net nepastebime, per metus gali siekti kelis šimtus eurų. Kas kartą tai prisiminę, galime išmokti apgalvoti savo išlaidas vos tik panorėję pirkti. Tai ne tik padeda geriau valdyti asmeninį biudžetą, bet ir leidžia sąmoningiau rinktis, kam skirti pinigus – ar trumpalaikiam malonumui, ar ilgalaikiams tikslams“, – pasakoja ekspertas.

**Investuokite**

Galiausiai, išsiugdę gerus finansinius įpročius bei sutaupę, neatmeskite galimybės ir investuoti. Pavyzdžiui, mėnesio pabaigoje investavę sutaupytus 30 eurų į investicinius fondus ar kitas finansines priemones su vidutine 7 proc. metine grąža, priklausomai nuo rizikos, per 10 metų galite sukaupti virš 5 tūkst. Eurų – ženkliai didesnę sumą nei taupant.

„Investuodami galime leisti pinigams dirbti mums, o ne atvirkščiai. Svarbiausia pradėti, kadangi net ir nedideli, tačiau nuolatiniai įnašai duoda reikšmingų rezultatų ilguoju laikotarpiu“, – pabrėžia E. Jurevičius.

Vis dėlto, ekspertas primena, kad bet kokios investicijos visada yra susijusios su rizika, todėl prieš investuodami pasidomėkite investicijų priemonėmis, nustatykite savo rizikos toleranciją ir, jei reikia, pasitarkite su specialistu.

**Apsvarstykite alternatyvas**

Jei vis dėlto norisi išleisti 1 eurą, apsvarstykite, kaip tai padaryti naudingai. Pavyzdžiui, vietoje naujos knygos galite įsigyti jau naudotą. Taip pat galite prisidėti prie labdaros iniciatyvų, reguliariai skirdami sumą tiems, kuriems jos labiausiai reikia.

„Finansinė gerovė nėra vien tik skaičiai sąskaitoje – tai ir mūsų įgūdžiai, požiūris bei gebėjimas padėti kitiems. Vienas euras per dieną gali atrodyti kaip nereikšminga suma, tačiau, tinkamai planuojant, jis gali tapti įrankiu siekti didesnių tikslų – tiek mums, tiek kitiems. Net ir vienas euras per diena gali daug, jei yra panaudojamas tikslingai“, – pažymi ekspertas.

**Apie „Luminor“:**

„Luminor“ yra pirmaujantis nepriklausomas bankas Baltijos šalyse ir trečias pagal dydį finansinių paslaugų tiekėjas regione. Mes aptarnaujame asmenų, šeimų ir verslo finansinius poreikius. Kaip ir mūsų namų rinkos – Estija, Latvija ir Lietuva – mes esame jauni, dinamiški ir žvelgiantys į ateitį.

**Daugiau informacijos:**

Severa Augusta Lukošaitytė  
„Luminor“ komunikacijos projektų vadovė  
Tel.: +370 61143579  
el. p.: [severa.augusta.lukosaityte@luminorgroup.com](mailto:severa.augusta.lukosaityte@luminorgroup.com)